Document ID: 32014R1255

KOMMISSIONENS DELEGEREDE FORORDNING (EU) Nr. 1255/2014
af 17. juli 2014
om supplerende regler til Europa-Parlamentets og Rådets forordning (EU) nr. 223/2014 om Den Europæiske Fond for Bistand til de Socialt Dårligst Stillede ved at fastlægge indholdet af de årlige og endelige gennemførelsesrapporter, herunder listen over fælles indikatorer
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 223/2014 af 11. marts 2014 om Den Europæiske Fond for Bistand til de Socialt Dårligst Stillede (1), særlig artikel 13, stk. 6, og
ud fra følgende betragtninger:
(1)
Ifølge forordning (EU) nr. 223/2014 skal Kommissionen vedtage delegerede retsakter, der supplerer ikke-væsentlige bestemmelser vedrørende Den Europæiske Fond for Bistand til de Socialt Dårligst Stillede (fonden).
(2)
Ifølge forordning (EU) nr. 223/2014 skal medlemsstaterne forelægge Kommissionen årsrapporter og endelige rapporter, der indeholder oplysninger om gennemførelsen af de operationelle programmer (OP), herunder oplysninger om fælles og i givet fald særlige programindikatorer.
(3)
For at sikre en passende overvågning af gennemførelsen af de operationelle programmer og deres bidrag til fondens specifikke mål bør der indføres bestemmelser om indholdet af de årlige og endelige gennemførelsesrapporter og om listen over fælles indikatorer, som skal rapporteres.
(4)
Kravene i denne forordning bør begrænses til det nødvendige under hensyntagen til de bestemmelser, der er fastsat i forordning (EU) nr. 223/2014, samt gældende EU-ret om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, særlig Europa-Parlamentets og Rådets direktiv 95/46/EF (2).
(5)
Med henblik på at tage hensyn til de forskellige former for operationer, der støttes af OP I og OP II, og i overensstemmelse med de forskellige bestemmelser, der gælder for det enkelte operationelle program, jf. forordning (EU) nr. 223/2014, bør der gælde forskellig krav til indholdet af de årlige og endelige gennemførelsesrapporter samt til listen over fælles indikatorer, som skal rapporteres for hvert operationelt program. Med henblik på at tage hensyn til det særlige behov for at beskytte værdigheden for de enkeltpersoner, der støttes af denne fond, og med henblik på at mindske den administrative byrde for støttemodtagere til det nødvendige minimum i overensstemmelse med kravene i forordning (EU) nr. 223/2014 skal værdierne for visse indikatorer fastlægges på grundlag af partnerorganisationernes velfunderede skøn snarere end på oplysninger fra de endelige støttemodtagere.
For at muliggøre en øjeblikkelig anvendelse af de i denne forordning fastsatte foranstaltninger bør denne forordning træde i kraft dagen efter offentliggørelsen i Den Europæiske Unions Tidende -
VEDTAGET DENNE FORORDNING:
Artikel 1
Genstand
I denne forordning fastsættes de bestemmelser, der supplerer forordning (EU) nr. 223/2014, med hensyn til indholdet af de årlige og endelige gennemførelsesrapporter, herunder listen over fælles indikatorer.
Artikel 2
Indholdet af de årlige og endelige gennemførelsesrapporter og listen over indikatorer
(artikel 13, stk. 6, i forordning (EU) nr. 223/2014)
1. De årlige og endelige gennemførelsesrapporter skal indeholde følgende elementer:
a)
oplysninger om gennemførelsen af programmet med henvisning til de fælles indikatorer for delvist eller fuldt ud gennemførte operationer
b)
oplysning om og vurdering af de aktioner, som tager hensyn til principperne i artikel 5, stk. 6 og 11, og, hvis det er relevant, artikel 5, stk. 13, i forordning (EU) nr. 223/2014.
Foruden de oplysninger, der er omhandlet i første afsnit, skal de årlige og endelige gennemførelsesrapporter for OP II indeholde oplysninger om data for de programspecifikke indikatorer og kvantificerede målværdier og om ændringer i resultatindikatorerne samt oplysninger om og vurdering af, hvilke fremskridt der er sket hen imod opfyldelsen af det operationelle programs særlige mål.
2. De indikatorer, der er omhandlet i stk. 1, litra a), er opført i bilaget.
3. Ud over de oplysninger, der er omhandlet i stk. 1, skal den endelige gennemførelsesrapport, og i 2017 og 2022 den årlige gennemførelsesrapport, indeholde oplysninger om og vurdering af bidraget til fondens specifikke og globale mål, jf. artikel 3 i forordning (EU) nr. 223/2014.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. juli 2014.

Labels: 19
7
0
12
15